
	Jautājums/komentārs: 
„Kvalifikācijas prasībās ir prasīta pieredzes gūšana iepriekšējos trīs gados (nolikuma 9.2.1., 9.2.2., 9.2.4. punktu prasības).

Lūdzam (piedāvājam) tās paplašināt uz pieciem gadiem, jo Eiropas Savienības (ES) vai citu finanšu instrumentu līdzfinansēto projektu pieteikumu sagatavošana un izmaksu-ieguvumu aprēķinu izstrāde ir atkarīga no konkrētiem projektu uzsaukumiem, proti, tā nav vienmērīga laikā. Līdz ar to var būt gadi ar lielāku un gadi ar mazāku projektu skaitu, turklāt nesen mainījās ES fondu plānošanas periods, kas arī ietekmē pieteikumu sagatavošanu.

Tādēļ, lai veicinātu konkurenci iepirkuma procedūras ietvaros, lūgums izmainīt nolikuma 9.2.1., 9.2.2. un 9.2.4. prasības, iekļaujot pieredzes prasības attiecībā uz pēdējiem pieciem gadiem.”
	Atbilde:  
Saskaņā ar Publisko iepirkumu likuma 46. panta trešās daļas 2. punktu piegādātāji tehniskās un profesionālās spējas atbilstoši piegādes vai pakalpojuma raksturam, kvantitātei, svarīguma pakāpei un lietojamam var apliecināt ar informācija par būtiskajām veiktajām piegādēm vai sniegtajiem pakalpojumiem, pievienojot izziņas un atsauksmes ne vairāk kā par trim iepriekšējiem gadiem [..] Ja tas nepieciešams konkurences veicināšanai, pasūtītājs var noteikt garāku pieredzes apliecināšanas termiņu.
Ņemot vērā minēto, ir skaidrs, ka likums par maksimālo termiņu pieredzes gūšanai pakalpojumiem ir noteicis trīs gadu termiņu, paredzot iespēju pagarināt pieredzes gūšanas termiņu tikai gadījumos, kad ir objektīvi apstākļi, kas norādītu uz nepietiekošu konkurenci.
Piegādātāja sniegtajam jautājumam/ieteikumam nav pievienoti objektīvi pierādījumi, kas viennozīmīgi norādītu uz nepietiekošu pretendenta un/vai specialista pieredzes gūšanas termiņa noteikšanu, jo tiek veikts tikai vispārīgs apraksts par Eiropas Savienības vai citu finanšu instrumentu līdzfinansēto projektu pieteikumu sagatavošanas biežumu. Nav sniegti objektīvi apstākļi, kas norādītu uz tirgū esošās konkurences nespēju apliecināt atklātā konkursa „Finanšu, ekonomiskās un analītiskās informācijas sagatavošana projektu izstrādei, ieviešanai un uzraudzībai” nolikuma (turpmāk – nolikums) 9.2.1., 9.2.2. vai 9.2.4.2. apakšpunktos noteikto pretendenta pieredzi un/vai speciālista profesionālo pieredzi nolikumā noteiktajā termiņā, tas ir, pēdējos 3 (trīs) gados.
Pirms konkursa izsludināšanas gan tirgus izpētes laikā, gan laika posmā no 2025. gada 6. janvāra līdz 2025. gada 20. janvārim organizētajā apspriedē ar piegādātājiem netika saņemti ieteikumi vai komentāri par nolikuma 9.2.1., 9.2.2. vai 9.2.4.2. apakšpunktos noteikto pretendenta pieredzes un speciālista profesionālās pieredzes gūšanas termiņu neatbilstību tirgus dalībnieku pieejamajai pieredzei. Par konkurences esamību pierādošu apstākli ir uzskatāmi augstā interese un komentāri/ieteikumi, kas tika saņemti no piegādātajiem apspriedē.
Ņemot vērā minēto, nolikuma 9.2.1., 9.2.2. vai 9.2.4.2. apakšpunktos noteiktais pretendenta pieredzes un speciālista profesionālās pieredzes gūšanas laiks netiek grozīts, proti, tehniskās un profesionālās spējas ir jāizpilda ar gūto pieredzi 2022., 2023., 2024. un 2025. gadā līdz piedāvājuma iesniegšanai.




